遊銅梁縣雲巖
作者：李石
朝代：宋

paragraphs: 我來雲巖夏初吉，巖洞向晚開新蟾。
晴空飄飄雨花坐，護此燕几垂飛簷。
老僧閉門一榻外，但有瓶鉢雲火匳。
人間日車手可熱，道上火繖官爭炎。
不知此地蔭冰雪，崖花石蔓駢濃纖。
傳聞仙人有蛻骨，玉塔未許窺幽潛。
行人各走記名姓，浪費粉板相黐黏。
不知蘇黄巖上字，端有妙處垂緗縑。
至今巖泉瀉千仞，似與二老爭森嚴。
斯游與子固不薄，一餉喜逐清賞兼。
稽首林間古石佛，面目慈悲雄鬚髯。
狐狸騎項鼠遶膝，蒼苔蘚剝侵裙襜。
我願石佛須少忍，欺善怕惡神所殲。
君不見邇來石佛勝銅鬼，會煮翁仲烹飛廉。